# Viden i spil med Idrættens Analyseinstitut - arbejdsspørgsmål

Coronakrisens betydning for danskernes motionsvaner - del 2
Det seneste år har det danske idrætsliv været ramt af skiftende restriktioner, hvilket i høj grad har påvirket danskernes motions- og sportsvaner. Det viser resultaterne fra de fem undersøgelser, som Idan har lavet af danskernes motions- og sportsvaner gennem det seneste år under coronakrisen.

I dette afsnit har Cecilie Hedegaard Bak inviteret analytiker i Idan, Mette Eske, i studiet til en snak om, hvorfor idrætsdeltagelsen ikke har rykket sig bemærkelsesværdigt mellem de seneste to undersøgelser i februar 2021 og april 2021, selvom flere af restriktionerne for idrætsforeninger og fitnesscentre er blevet lempet.

Vi zoomer ind på de to grupper af danskere, som enten er begyndt at dyrke sport og motion, eller som er stoppet med at være aktive. Vi ser også nærmere på årsagerne til, at der er en gruppe af danskere, som nu ikke længere er aktive.

## Arbejdsspørgsmål:

1. Beskriv udviklingen i danskernes motions- og sportsvaner under coronakrisen. Tag evt. udgangspunkt i figur 1.
2. Hvem er de ’nye aktive’, og hvad er deres motivation for at dyrke sport og motion?
3. Hvad er de primære årsager til, at nogle danskere er stoppet med at dyrke sport og motion i perioden fra februar 2021 til april 2021?
4. Overvej, hvordan I selv har håndteret krisen i forhold til at dyrke sport og motion? Hvilken ’gruppe’ tilhører I selv; Er I startet med at dyrke sport og motion, er I stoppet eller har I holdt fast i jeres vaner under krisen?

## Supplerende materiale

Det seneste notat fra april 2021 kan downloades her: [’Danskernes motions- og sportsvaner under endnu en gradvis genåbning. Notat 5: Fortsat lang vej til normalt aktivitetsniveau’](https://www.idan.dk/udgivelser/danskernes-motions-og-sportsvaner-under-endnu-en-gradvis-genaabning-notat-5-fortsat-lang-vej-til-normalt-aktivitetsniveau/)

Find også hele [temasiden for coronaundersøgelserne her.](https://www.idan.dk/temaer/idraetsvaner/)

På næste side finder I relevante figurer, som omtales i afsnittet.

Figur 1: Andelen, der dyrkede sport og motion i juni og september 2020 samt februar og april 2021 i forhold til før coronakrisen (pct.)

Figuren viser andelen, der angav, at de dyrkede/ikke dyrkede sport og motion i juni og september 2020 samt februar og april 2021 blandt deltagere, der var aktive FØR coronakrisen (juni 2020, n=953; september 2020, n=803; februar 2021, n=693; april 2021, n=646) (søjlerne til venstre), og blandt deltagere, der ikke var aktive FØR coronakrisen (juni 2020, n=513; september 2020, n=435; februar 2021, n=368; april 2021, n=345) (søjlerne til højre). Figuren kan findes i [coronanotat 5: Fortsat lang vej til normalt aktivitetsniveau](https://idan.dk/vidensbank/udgivelser/danskernes-motions-og-sportsvaner-under-endnu-en-gradvis-genaabning-notat-5-fortsat-lang-vej-til-normalt-aktivitetsniveau/72d9e99b-5384-4506-80d2-ad17008b187e)

Figur 5: Andelen af idrætsaktive før coronakrisen, der ikke længere dyrker sport og motion i henholdsvis september 2020 samt februar og april 2021 – fordelt på alder (pct.)

Figuren viser andelen, der ikke dyrkede sport og motion i henholdsvis september 2020 samt februar og april 2021 blandt dem, der gjorde det FØR coronakrisen (september 2020, n=803; februar 2021, n=693; april 2021, n=646) fordelt på alder. Figuren kan findes i [coronanotat 5: Fortsat lang vej til normalt aktivitetsniveau](https://idan.dk/vidensbank/udgivelser/danskernes-motions-og-sportsvaner-under-endnu-en-gradvis-genaabning-notat-5-fortsat-lang-vej-til-normalt-aktivitetsniveau/72d9e99b-5384-4506-80d2-ad17008b187e)

Figur 6: Årsager til at være stoppet med at dyrke sport og motion (pct.)

Figuren viser svarfordelingen på spørgsmålet: ’Du svarede sidst ‘ja’ til, at du dyrker sport og motion. Hvad er årsagen til, at du ikke dyrker sport og motion NU? (Giv ét eller flere svar)’. Blandt dem, der dyrkede sport og motion i september 2020, men som ikke gjorde det i februar 2021 (n=183) samt dem, der dyrkede sport og motion i februar 2021, men som ikke gør det i april 2021 (n=85). Figuren kan findes i [coronanotat 5: Fortsat lang vej til normalt aktivitetsniveau](https://idan.dk/vidensbank/udgivelser/danskernes-motions-og-sportsvaner-under-endnu-en-gradvis-genaabning-notat-5-fortsat-lang-vej-til-normalt-aktivitetsniveau/72d9e99b-5384-4506-80d2-ad17008b187e)